b'\n_START_ARTICLE_\nAlexandre Sever\n_START_SECTION_\nBiografia\n_START_PARAGRAPH_\nEl seu pare, Gessi Marci\xc3\xa0, va ocupar el lloc de procurador imperial m\xc3\xa9s d\'un cop, la seva mare, J\xc3\xbalia Mamea, per\xc3\xb2 llavors l\'emperador a petici\xc3\xb3 de J\xc3\xbalia Mamea va nomenar Ulpi\xc3\xa0 era la filla de J\xc3\xbalia Mesa i la tieta d\'Elag\xc3\xa0bal (tamb\xc3\xa9 anomenat Heliog\xc3\xa0bal). El seu nom original era Bassi\xc3\xa0, per\xc3\xb2 se\'l va canviar el 221 quan la seva \xc3\xa0via Mesa va persuadir l\'emperador Eleg\xc3\xa0bal d\'adoptar-lo com a successor i fer-lo C\xc3\xa8sar. L\'11 de mar\xc3\xa7 de l\'any seg\xc3\xbcent, Elag\xc3\xa0bal fou assassinat i Alexandre va ser proclamat emperador pels pretorians, i acceptat pel senat._NEWLINE_Aleshores no era m\xc3\xa9s que un noi, amist\xc3\xb3s i de bona voluntat, per\xc3\xb2 completament dominat per la seva mare, una dona de moltes virtuts, que el va envoltar de consellers sensats, tenia cura del desenvolupament del seu car\xc3\xa0cter i endre\xc3\xa7ava la direcci\xc3\xb3 de la seva administraci\xc3\xb3, per\xc3\xb2 al mateix temps era m\xc3\xa9s gelosa del compte, i va alienar l\'ex\xc3\xa8rcit dels afers p\xc3\xbablics, mentre que ni ella ni el seu fill eren prou forts per mantenir les regnes de la disciplina militar. Els avalots es van convertir en quelcom freq\xc3\xbcent en totes les parts de l\'imperi: durant un d\'ells el jurista i prefecte pretori\xc3\xa0 Ulpi\xc3\xa0 va perdre la vida, i un altre va retirar a Cassi Di\xc3\xb3 el seu poder._NEWLINE_Generalment, per\xc3\xb2, el regnat d\'Alexandre fou pr\xc3\xb2sper fins que va ser requerit a orient per enfrontar-se a la nova pot\xc3\xa8ncia militar dels sass\xc3\xa0nides. Tot i que els sass\xc3\xa0nides van perdre la guerra, la conducta de l\'ex\xc3\xa8rcit rom\xc3\xa0 evidenciava una gran manca de disciplina. L\'emperador va tornar a Roma per celebrar el triomf (233), per\xc3\xb2 l\'any seg\xc3\xbcent, quan es va enfrontar amb els invasors germ\xc3\xa0nics de la G\xc3\xa0l\xc2\xb7lia, que havien travessat la frontera del Rin per diversos llocs, Alexandre va acabar intentant subornar les tribus germ\xc3\xa0niques per tal de guanyar temps. Fos o no una decisi\xc3\xb3 sensata, va fer que els legionaris menyspreessin la conducta poc pr\xc3\xb2pia d\'un guerrer que havia mostrat l\'emperador. Herodi\xc3\xa0 escrigu\xc3\xa9 que "segons ells Alexandre no mostrava cap intenci\xc3\xb3 honorable de seguir el curs de la guerra, i preferia una vida de tranquil\xc2\xb7litat, en lloc d\'haver prosseguit i castigat els germ\xc3\xa0nics per la seva insol\xc3\xa8ncia inicial". Aquestes circumst\xc3\xa0nciques varen portar l\'ex\xc3\xa8rcit a voler un nou l\xc3\xadder, que veieren en Gaius Iulius Verus Maximinus, un soldat traci que havia aconseguit pujar en l\'escala de poder dins l\'ex\xc3\xa8rcit comen\xc3\xa7ant des de baix de tot. Un cop aclamat Maxim\xc3\xad emperador, Alexandre fou assassinat el 18 o 19 de mar\xc3\xa7 de 235, juntament amb sa mare, durant l\'amotinament de la Legi\xc3\xb3 XXII Primig\xc3\xa8nia._NEWLINE_Acolius va escriure sobre la seva vida.\n_START_SECTION_\nLlegat\n_START_PARAGRAPH_\nAlexandre va ser l\'\xc3\xbaltim dels emperadors siriacs. Sota la influ\xc3\xa8ncia de la seva mare, va fer molt per millorar la moral i la condici\xc3\xb3 del poble. Els seus consellers eren homes selectes com el fam\xc3\xb3s jurista Ulpi\xc3\xa0, l\'historiador Cassi Di\xc3\xb3 i 16 senadors; va instaurar un concili de 14 assistents per al prefecte urb\xc3\xa0 a l\'hora d\'administrar els catorze districtes de Roma. El luxe i l\'extravag\xc3\xa0ncia que abans havien estat prevalents en la cort imperial gaireb\xc3\xa9 van desapar\xc3\xa8ixer, el valor de la moneda va pujar, els imposts varen baixar, la literatura, l\'art i la ci\xc3\xa8ncia eren mat\xc3\xa8ries que es potenciaven, i es van crear oficines banc\xc3\xa0ries per poder prestar diners amb un inter\xc3\xa9s moderat._NEWLINE_Pel que fa a la q\xc3\xbcesti\xc3\xb3 religiosa, Alexandre posse\xc3\xafa una mentalitat oberta. En la seva capella privada hi havia busts d\'Orfeu, d\'Abraham, del fil\xc3\xb2sof rom\xc3\xa0 Apol\xc2\xb7loni de Tiana i de Jes\xc3\xbas. S\'ha dit que volia erigir un temple dedicat al fundador del cristianisme, per\xc3\xb2 que els sacerdots pagans el van dissuadir de fer-ho. No hi ha dubte que si les excel\xc2\xb7lents qualitats d\'Alexandre haguessin estat acompanyades de l\'energia i la for\xc3\xa7a de voluntat necess\xc3\xa0ria per al govern d\'un imperi militar, hagu\xc3\xa9s trobat m\xc3\xa9s acollida en el si de la legi\xc3\xb3 i hagu\xc3\xa9s estat un dels millors emperadors de Roma._NEWLINE_El regnat d\'Alexandre Sever represent\xc3\xa0 el darrer intent de govern civil de l\'imperi Rom\xc3\xa0. A partir de la seva mort s\'impos\xc3\xa0 la dominaci\xc3\xb3 militar. La seva mort tamb\xc3\xa9 marc\xc3\xa0 l\'inici d\'un llarg per\xc3\xadode d\'anarquia: En els seg\xc3\xbcents 50 anys regnaren 26 emperadors i molts d\'altres aspiraren al tron. De tots ells, solament un no va morir de manera violenta.'